ખૂન, ખૂનની કોશિશ, લૂંટ, ખંડણી, ધાકધમકી, ગેરકાયદે હથિયારો રાખવાં સહિત અનેક ગુનાઓમાં સંડોવાયેલો ખૂંખાર અપરાધી બલી ડાંગર પેરોલ પર છૂટ્યો હતો. તેને ગત ૧પ જુલાઈ, ર૦૧પના રોજ જેલમાં પરત ફરવાનું હતું, પરંતુ તે જેલમાં હાજર થવાને બદલે ફરાર થઈ ગયો હતો. આ દરમિયાન તેણે અપહરણ, ફાયરિંગ, ખૂનની કોશિશ અને ધાકધમકીથી મિલકતો પચાવવાના અનેક ગુનાઓ આચર્યા હતા. રાજકોટમાં માથું ઊંચકતી ગેંગવૉરમાં છાશવારે તેનું નામ ઉછળતું હતું. આથી તેને પકડવા રાજકોટ પોલીસ સક્રિય બની હતી. જોકે છેલ્લાં દોઢ વર્ષથી તે પકડાતો ન હોવાથી પોલીસ પર તેને પકડવા માટેનું દબાણ વધતું જતું હતું.